หัวพันธุ์มันฝรั่งปลอดโรค ด้วยแอโรโปนิกส์
รายได้ 15,000-25,000 บาทต่อไร่ จูงใจให้เกษตรกรปลูกมันฝรั่งมากขึ้น ส่งผลให้หัวพันธุ์มันฝรั่งมีไม่พอ ต้องสั่งนำเข้าหัวพันธุ์ราคาแพงเข้ามาปลูก แต่ไม่วายเสี่ยงมีโรคไวรัสและโรคเหี่ยวจากเชื้อแบคทีเรียแอบแฝงก่อปัญหาให้เกษตรกรที่เก็บหัวพันธุ์ไว้ปลูกในรุ่นต่อมา ไม่มีคุณภาพ ปลูกแล้วผลผลิตลดลง,ศูนย์วิจัยเกษตรหลวงเชียงใหม่ สถาบันพืชสวน กรมวิชาการเกษตร จึงเพาะมันฝรั่งหัวพันธุ์หลัก เพื่อส่งทำพันธุ์ขยายให้เกษตรกร ด้วยวิธีทำแปลงเพาะลงดิน แต่วิธีการนี้ หากสุ่มเก็บตัวอย่างแล้วพบการระบาดเชื้อไวรัสต้องทำลายยกแปลง ต้องเสียเวลาเริ่มนับหนึ่งใหม่หมด,ทางสถาบันพืชสวนฯ จึงใช้วิธีการใหม่ระบบแอโรโปนิกส์ (Aeroponics),นายอนุภพ เผือกผ่อง นักวิชาการเกษตรฯ บอกว่า ระบบแอโรโปนิกส์ เป็นการปลูกพืชแบบไม่ใช้ดิน คล้ายระบบไฮโดรโปนิกส์ แต่ต่างกันตรงระบบแอโรโปนิกส์จะปล่อยให้รากมันฝรั่งแขวนลอยในอากาศ เพื่อป้องกันไม่ให้หัวมันฝรั่งแช่น้ำเกิดการเน่าเสีย และในแต่ละช่วงระยะเวลาจะสเปรย์น้ำ ซึ่งผสมสารอาหารที่พืชต้องการฉีดพ่นน้ำให้เป็นหมอกแบบอัตโนมัติ,ส่วนกระบวนการทำพันธุ์ขยายด้วยระบบนี้ เริ่มด้วยนำต้นกล้าปลอดเชื้อ ที่ได้จากการเพาะเนื้อเยื่อ นำมาขยายเป็นต้นแม่พันธุ์ เมื่ออายุ 45 วัน ตัดยอดให้มีใบติดอยู่ 3-4 ใบ นำไปปักชำบนถาดโฟม ในระยะห่างระหว่างต้น 10×10 ซม. วางไว้ด้านบนตู้ทึบแสงขนาด 1×2.40 เมตร สูง 80 ซม. ภายในติดตั้งระบบสเปรย์น้ำแบบพ่นหมอกอัตโนมัติ ด้านล่างตู้จะขึงตาข่ายไว้รองรับหัวมันฝรั่งที่อาจตกหล่น ป้องกันไม่ให้แช่น้ำ และตู้แอโรโปนิกส์ตั้งอยู่ภายในโรงเรือนซึ่งควบคุมอุณหภูมิ 16-25 ํC,ช่วงสัปดาห์แรกหลังปักชำ พ่นน้ำเปล่า (บริเวณด้านล่างโฟมที่รากมันฝรั่งโผล่) นาน 20 วินาที หยุด 10 วินาที สัปดาห์ที่ 2 จึงเริ่มให้ปุ๋ยเข้มข้นสูตร A ซึ่งมีแคลเซียมไนเตรท โปแตสเซียมไนเตรท เป็นปุ๋ยธาตุอาหารหลักในการสร้างลำต้น รวมกับปุ๋ย สูตร B เป็นธาตุอาหารรอง,เมื่อต้นมันฝรั่งอายุได้ 1 เดือน ปรับเวลาพ่นสารละลาย 2-3 นาที หยุด 1-2 นาทีเข้าสู่เดือนที่ 2 ให้ธาตุอาหาร C อันเป็นสูตรเร่งหัวและปรับเวลาพ่นน้ำ 1 นาที หยุด 2 นาที จนอายุครบ 3 เดือน จะสามารถเก็บหัวพันธุ์มันฝรั่งได้ทั้งหมด,การเพาะหัวพันธุ์มันฝรั่งด้วยวิธีนี้ อนุภพ บอกว่า แต่ละครั้งจะปลูกได้ประมาณ 230 ต้น ได้หัวพันธุ์ขยาย 1,840–2,300 หัว นอกจากปลอดโรค 100% หัวพันธุ์ยังเก็บได้เร็วกว่าการขยายพันธุ์ในแปลงดิน 5-7 วัน ได้ผลผลิต 8-10 หัวต่อต้นในขณะที่วิธีการเดิมได้หัวพันธุ์แค่ 3-4 หัวต่อต้นเท่านั้นเอง,และน้ำที่เหลือจากระบบ ยังสามารถนำไปใช้รดผักกาดขาวปลี หรือพืชกินหัว ได้โดยไม่ต้องใส่ปุ๋ยชนิดอื่นเสริมเลย.,เพ็ญพิชญา เตียว
รายได้ 15,000-25,000 บาทต่อไร่ จูงใจให้เกษตรกรปลูกมันฝรั่งมากขึ้น ส่งผลให้หัวพันธุ์มันฝรั่งมีไม่พอ ต้องสั่งนำเข้าหัวพันธุ์ราคาแพงเข้ามาปลูก แต่ไม่วายเสี่ยงมีโรคไวรัสและโรคเหี่ยวจากเชื้อแบคทีเรียแอบแฝง
หัวพันธุ์มันฝรั่ง,เพ็ญพิชญา เตียว,ระบบแอโรโปนิกส์,Aeroponics,อนุภพ เผือกผ่อง,ศูนย์วิจัยเกษตรหลวงเชียงใหม่,ข่าว,ทีมข่าวเกษตร,ไทยรัฐฉบับพิมพ์